
Sülysáp Nagyközség Önkormányzata Képviselő-testületének

2012. december 20-án tartandó munkaterv szerinti ülésére

10. napirendhez

Tárgy: Beszámoló a Polgármesteri Hivatal 2012. évi munkájáról

Tisztelt Képviselő-testület!

A helyi önkormányzatokról szóló 1990. évi LXV. törvény 38. § (1) bekezdése szerint a Képviselő-testület egységes hivatalt hoz létre – polgármesteri hivatal elnevezéssel – az önkormányzat működésével, valamint az államigazgatási ügyek döntésre való előkészítésével és végrehajtásával kapcsolatos feladatok ellátására. 

A Képviselő-testület a Polgármesteri Hivatal működését az Önkormányzat SZMSZ-ének 48. §-ában szabályozta. A Hivatal működésének rendjét továbbá saját intézményi SZMSZ-e és egyéb belső szabályzatai határozzák meg.

A Polgármesteri Hivatal minden év végén beszámol a tárgyévi tevékenységéről. A 2012. évi munkáról szóló beszámolót jelen előterjesztés keretében terjesztem a tisztelt Képviselő-testület elé.

Kérem a beszámoló szíves elfogadását!

…/2012. (XII. 20.) ÖKT határozati javaslat
Sülysáp Nagyközség Önkormányzatának Képviselő-testülete a Polgármesteri Hivatal 2012. évi munkájáról szóló beszámolót elfogadja.

Határidő: azonnal

Felelős: jegyző

Sülysáp, 2012. december 12.

Tóth Krisztina s.k. 


jegyző
BESZÁMOLÓ
SÜLYSÁP NAGYKÖZSÉG POLGÁRMESTERI HIVATALÁNAK 

2012. ÉVI MUNKÁJÁRÓL

I. Általános adatok

A Polgármesteri Hivatal 2011. év végi felújítása elég sok nehézséget okozott az év végi, év eleji munkában, azonban jelentős minőségi változást jelentett, amikor a kollégák a felújított irodákba visszaköltözhettek.

A feladatváltozásokat illetően a 2012. évben is az Adó- és Pénzügyi Irodára hárult a legnagyobb teher: év elején fel kellett állítani egy teljesen új rendszerét az önkormányzati gazdálkodásnak, majd pedig a teljes évet igénybe vette az új rendszer finomhangolása, ami annál is inkább nehézséget jelentett, mivel sajnos nem kaptunk egyértelmű iránymutatásokat bizonyos területek kezelésére.

Mindeközben tovább folytatódott az állami alrendszerek minket is érintő változása, így megkezdődött a járási átalakítás, év végéhez közeledve pedig az oktatási intézmények átvétele. Ez rengeteg, rövid határidős adatszolgáltatás teljesítését igényelte a teljes év során folyamatosan, az önkormányzati feladatok szinte minden területét érintve, így szinte nincs olyan kolléga, aki valamilyen módon ne kapcsolódott volna be ebben a munkába. Emellett a sokasodó napi feladatok lelkiismeretes vitele nehéz terheket rótt a Hivatalra.
Legközvetlenebb változást azonban természetesen a járási átalakulás jelenti számunkra, aminek során sajnos 3 kollégától kell megválnunk, legalábbis intézményi szinten, mivel a Járási Hivatal Kirendeltségének dolgozóiként fizikálisan ők is (legalábbis 2 fő) a Hivatal épületében maradnak. 

A Kirendeltség működéséhez mind a helyet, mind pedig az eszközöket az Önkormányzatnak kell biztosítania; a fenntartási költségek viseléséről később születik megállapodás.
A változások nyomán a Hivatal létszáma január 1-jétől 19 fő köztisztviselőből és 2 fő ügykezelőből fog állni, miközben – meglátásom szerint – a feladatok nem csökkentek ilyen arányban, talán összességében 1 munkakör erejéig.

A költségvetési törvényből kiszámítható támogatott köztisztviselői létszám 18,3 fő (a 2 fő ügykezelő bére a köztisztviselőkre jutó dologi kiadások keretében számítandó), ami viszont láthatóan még a 19 főnél is kisebb létszámot feltételez. 

Azonban e két adat összehasonlítása előtt az alábbiakat ajánlom a tisztelt Képviselő-testület figyelmébe:

· Bár az építésügyi hatósági jogkör elkerül a Sülysápról, az Önkormányzatnak Ún. Építésügyi Szolgáltató Pontot kell működtetnie az ügyintézés elősegítésére, ami valószínűsíthetően nem került figyelembe vételre az átlagértékek meghatározásánál.

· A Hivatal (januártól) 8 intézmény és a Faluszolga Kft. gazdálkodási ügyeit intézi teljes körűen, ami igen soknak mondható, és nem ismeretes, hogy a költségvetési törvény szerinti kalkuláció ehhez képest milyen átlagadatokkal számol.

· A Hivatal látja el a CSASE pénzügyi feladatait, amely szintén plusz feladat az átlagos települési feladatokhoz képest.

· Az Önkormányzat foglalkoztat közterület-felügyelőt, akinek munkája nem mellőzhető, ugyanakkor ismételten nem tisztázott, hogy ez a feladatkör hogyan került figyelembe vételre az irányszámok meghatározásánál.

· Ellentétes irányú kérdés az informatikus helyzete, aki jelenleg a Faluszolga Kft.-nél áll munkaviszonyban, de talán a Hivatalhoz tartozna, viszont az ő vonatkozásában sem ismerjük, hogy hogyan vették figyelembe a törvényalkotók ezt a feladatot.

· A foglalkoztatás területén igyekszünk minden rászoruló személyt bevonni a közfoglalkoztatásba, ezért átlagban 2 havonta merül fel feladat ezzel kapcsolatosan, szemben más önkormányzatokkal, ahol erre nem fektetnek hangsúlyt, és hosszútávra alkalmaznak embereket csökkentve ezzel adminisztrációs terheiket.
· A járási átalakítás jegyében meghirdetett feladatcsökkentéssel párhuzamosan bizonyos területeken éppen feladatnövekedés mutatkozik: januártól a rendeleteket a Nemzeti Jogszabálytárba kell továbbítani az annak megfelelő formában, a jegyzőhöz került a 3,5 tonnánál nagyobb járművek tárolásának vizsgálata, háromévente ebösszeírást kell tartani, és többek között a jegyző kötelezettsége az ebek transzponderrel való ellátásának ellenőrzése, és sorolhatnám a különböző jogszabályokban, ha nem is bújtatottan, de mindenképpen állami feladatfinanszírozás nélkül megjelenő újabb és újabb feladatokat.
A legvégső kérdés pedig az, hogy a törvényben megállapított támogatott létszám milyen köztisztviselői körre vonatkozik, hiszen egy önkormányzatnak joga, hogy pl. kettő vagy akár több pályázati stb. ügyintézőt alkalmazzon, viszont a törvény nem tér ki arra, hogy az ott meghatározott köztisztviselői létszám csak az állami feladatokra, vagy az állami és kötelező önkormányzati feladatokra, vagy minden önkormányzati feladatra értendő-e.

Mindezek ellenére természetesen megpróbáljuk feladatainkat a csökkentett létszámmal ellátni, azonban nem lehetetlen, hogy ez hosszú távon nem lesz fenntartható.
A 2012. évben elvégzett munkáról részletesebben - irodánkénti bontásban - az alábbiakban olvashatnak.
II. Önkormányzati Iroda

Testületi és bizottsági ügyek

A Képviselő-testület a 2012. évben – a decemberivel együtt – 11 munkaterv szerinti és 7 rendkívüli testületi ülést, valamint 1 közmeghallgatást tartott. A Képviselő-testület ez évben – november 30-ig – 160 határozatot hozott és 27 rendeletet alkotott. 

Ezek, valamint a bizottsági döntések teljes körű előkészítése, illetve a döntésekből eredő feladatok végrehajtása a Polgármesteri Hivatal feladata volt.

2012. április 26-tól, a 23/2012. (IV. 25.) KIM rendelet értelmében már nem csak a testületi ülések, hanem a bizottsági ülések jegyzőkönyveit, valamint a rendeleteket is meg kell küldenünk a Pest Megyei Kormányhivatal Törvényességi Ellenőrzési és Felügyeleti Főosztályának, papír alapon és elektronikus formátumban is. 
Munkánkkal kapcsolatban, 2012. évben a Pest Megyei Kormányhivatal Kormánymegbízottja egy alkalommal tett törvényességi észrevételt, felhívta a figyelmünket egy rendelet megalkotásának elmulasztására, mely rendelet, a helyi sajátosságoknak megfelelően, a képviselő-testület általa megalkotott rendeletek előkészítésében való társadalmi részvételt hivatott szabályozni. 
Iratkezelés

Az összes iktatott ügyirat 2012. december 05-ig 9248 főszám, tehát a hivatal ügyiratszáma (csak a főszám!) idén is 10.000 körül lesz, ami átlagosan, ügyintézőnként – a jegyzőt is beleértve – kb. 450 db/fő ügyet jelent. Ez a szám – úgy gondolom – önmagáért beszél. Sajnos az irattárazás – a jelentős lemaradás, a rengeteg napi feladat és a szűkös létszám miatt – igen nehezen halad. Nagy segítséget jelent e tekintetben, hogy igénybe tudjuk venni közfoglalkoztatottak hasznos segítségét. 
Meg kell még említenem, hogy végre elszállították a tavaly leselejtezett iratokat, így felszabadult némi hely az irattárainkban. A vállalkozás felelősséget vállalt az iratok szabályszerű megsemmisítéséért.
Pályázati eredmények, lehetőségek
2012. évben futó pályázataink:

	
	Tárgy
	Kód
	Ügyiratszám

	1.
	Bölcsődék önálló fejlesztése
	KMOP-4.5.2/A
	1205/2012

	2.
	Parkolók és csomópontok fejlesztése
	KMOP-2.3.1/C
	37/2012

	3.
	Polgármesteri hivatal akadálymentesítése
	KMOP-4.5.3-10-11
	748/2012

	4.
	Szervezetfejlesztés
	ÁROP-1.A.2/A
	

	5.
	Magyar Labdarúgó Szövetség pályázata
	
	1551/2012

	6.
	Nemzeti Kulturális Alap – Vizuális Művészetek Kollégiumának pályázata
	A2000N6228
	8916/2012

	7.
	Nevelési intézmények fejlesztése
	KMOP-4.6.1-10-11
	282/2012

	8.
	LEADER pályázat
	76/2011. (VII.29.)
	691/2012

	9.
	Óvodafejlesztés
	TÁMOP-3.1.11
	7851/2012

	10.
	Önkormányzati feladatellátást szolgáló fejlesztések
	
	1720/2012

	11.
	Vis maior
	9/2011 (II.15.) Korm. rendelet
	2566/2012

	12.
	Várossá válás
	
	222/2012


Európai Uniós forrásból megvalósult pályázatok
Bölcsődék önálló fejlesztése: Az évet Önkormányzatunk eddigi legnagyobb költségvetéséből megvalósuló pályázatának (Bölcsőde fejlesztése Sülysápon) az utolsó fázisával kezdtük, mivel még tavaly év végén sikeresen lezártnak tekintették a projektet, a záró elszámolási csomagot elfogadták. 2011. december 1-jével megkezdődött a projekt fenntartási szakasz, mely ettől számított 5 évig tart. Idén ezzel a pályázattal és a szervezetfejlesztéssel kapcsolatban az új jogszabályváltozások miatti adószám-változás bejelentése zajlott
Parkolók és csomópontok fejlesztése: Ennek a pályázatnak is idén már a projekt fenntartási szakasza zajlott, hiszen tavaly a II. ütemet is befejezettnek tekintették.  A nagyobb horderejű I. ütem költségvetésére való tekintettel idén lezajlott egy Európai Uniós ellenőrzés is, az Európai Támogatásokat Auditáló Főigazgatóság (EUTAF) végzett Sülysápon is vizsgálatot mind pénzügyi, mind műszaki szempontból áttanulmányozták a helyben keletkezett dokumentumokat, illetve megnézték az elkészült parkolókat. Kisebb megállapításokat tettek, a vizsgálat hivatalos eredményére a napokban számítunk.
Polgármesteri hivatal akadálymentesítése: A 2012. év elején zajlott a pályázat kivitelezése. A vállalkozó az év első hónapjaiban végezte a munkálatokat, melyeket az Önkormányzat saját költségen kiegészített az aktuálissá vált felújításokkal. 

A munkálatok végeztével benyújtottuk a záró kifizetési kérelmet, melyet elfogadtak, így a projektet le is zárták. A számunkra megítélt összesen 14.800.904 Ft támogatási összeg átutalásra került, a projekt az 5 éves projekt fenntartási szakaszba lépett.

LEADER: A tavaly év végén benyújtott két pályázatunk eredményhirdetésére idén került sor. Önkormányzatunk két célterületre nyújtott be igényt:

1. Sülysápi Kastélykert megújítása és

2. Sülysápi séta – helyi információs sétaútvonal Sülysápon címmel.

A Vidékfejlesztési Minisztérium tájékoztatása szerint a 76/2011. (VII. 29.) VM rendelet alapján benyújtott kérelmünket az utóbbi esetben elutasították, míg előbbit támogatták. Ugyan hosszas és szerteágazó hiánypótlás előzte meg, de végül júliusban megérkezett a határozat, mely szerint a Sülysápi Kastélykert megújítása című projektet 3.715.335 Ft összköltségben támogatásra érdemesnek ítélték. A pályázat 100%-ban támogatott, a képviselő testületnek csak az ÁFA összegét kell fizetnie. A pályázat során kialakításra kerül egy strandröplabda pálya, felújításra kerül egy labdarúgó pálya, illetve az ősfákkal övezett parkban létesül egy sétaút. A parkban különféle tájékoztató táblák segítségével informálódhatunk majd az ottani értékes élővilág kincseiről. Jelenleg a pályázat kivitelezési szakaszban van, még idén benyújtásra kerül az első kifizetési kérelem.

Nevelési intézmények fejlesztése: A 2012-es év is hozott számunkra egy újabb nagy volumenű Európai uniós pályázatot. A tavaly év végén megjelent pályázati felhívás részleteiről már év elején történtek egyeztetések, végül hosszas előkészület után sikerült tavasszal a benyújtás. Ebben az időszakban a pályázathoz szükséges dokumentumok összeállítása zajlott. A hiánypótlások határidőben való teljesítése után szeptemberben kaptunk értesítését a projekt eredményéről, mely szerint 118.774.629 Ft összegben támogatták. 
A pályázat 95%-os támogatási intenzitású, így a 125.025.925 Ft összköltségvetésből Önkormányzatunknak 6.251.296 Ft önerőt kell hozzátennie. A pályázatban a központi óvoda épületében kialakításra kerül egy új 20 fő befogadására alkalmas csoportszoba a hozzá szükséges kiegészítő helységekkel és egy tornaszoba. Ezenkívül az új épületrész akadálymentesítve lesz, valamint udvarfejlesztésre és parkolók kialakítására is sor kerül. Jelenleg még nem kötöttünk támogatási szerződést, mivel módosítani kellett a pályázathoz beadott terveket, így még ennek engedélyezése zajlik. A jogerős építési engedéllyel tudunk pár héten belül szerződni.

Óvodafejlesztés: A Nevelési intézmények fejlesztése címen meghirdetésre került pályázattal gyakorlatilag egy időben adtuk be a Társadalmi Megújulás Operatív Program részeként kiírásra került Óvodafejlesztés című pályázatunkat, melynek keretén belül az óvodában egy széleskörű képzéssorozaton vehetnek részt a pedagógusok. Mindezek mellett az összes óvodában udvarfejlesztés is zajlana, korszerű játékok telepítésével valamint számos programon vehetnek majd részt a gyerekek és szülők. A pályázat 100%-os támogatottságú, összköltsége: 70.643.431 Ft. A pályázatot befogadták, jelenleg a döntésre várunk.

Nem Európai Uniós támogatásból megvalósult pályázatok
Magyar Labdarúgó Szövetség pályázata: A Magyar Labdarúgó Szövetség pályázati felhívására nyújtottuk be igényünket egy 20*40 méteres, műfüves labdarúgó pálya elkészítésére. A pályázat szerint Önkormányzatunk a bekerülési összeg 30%-ának megfelelő önrészt fizet egy 15 évre szóló bérlet jogcímén, melynek keretein belül az MLSZ-el közösen jogosult a pályát igénybe venni, rajta hirdetéseket elhelyezni. A beruházás teljes összege: 27.071.550 Ft volt, melynek ránk eső része így 8.121.465 Ft lett. A kivitelező a Cornus Kert Kft. végezte a pályaépítést. A kivitelezés már befejeződött, a pálya átadásra került, így jelenleg részünkről szintén az utókövetés zajlik.

Nemzeti Kulturális Alap pályázata: Év vége előtt pályázatot adtunk be a Nemzeti Kulturális Alap Vizuális Művészetek Kollégiumának felhívására, melyben a település kultúrtörténetét erősítő köztéri képzőművészeti alkotás elkészítésére lehetett támogatást kérni. Önkormányzatunk a településközpontban a neves képzőművész, Szórádi Zsigmond által készített 1956-os emlékmű elkészítésére adott be pályázatot. Az alkotás elkészítésének összköltsége 7.200.000 Ft, melyből Önkormányzatunknak 2.200.000 Ft önrészt kell fizetnie.

Jelenleg a pályázatunk a döntés előtt áll, melynek várható időpontja december közepe.

Önkormányzati feladatellátást szolgáló fejlesztések: Idén a 4/2012. (III.1.) BM rendelet nyújtott támogatást az önkormányzati feladatellátást szolgáló fejlesztésekhez. 

Három témában lehetett pályázni:

· a társult formában működtetett, kötelező önkormányzati feladatot ellátó intézmények fejlesztésének, felújításának támogatására, 

· iskolai és utánpótlás sport infrastruktúra-fejlesztésének, felújításának támogatására, 

· közbiztonság növelését szolgáló fejlesztések megvalósítására.

Önkormányzatunk ebből az utóbbi kettőre nyújtott be pályázatot, Tápiósáp településrészi sportpálya és létesítményei fejlesztése és Gyalogátkelőhely létesítése valamint térfigyelő kamerák telepítése címmel. A sportpálya fejlesztésére 23.240.850 Ft összköltséggel, 4.648.170 Ft önerővel, a gyalogátkelőhely létesítésére 5.665.787 Ft összköltséggel, 1.133.158 Ft önerővel nyújtunk be pályázatot. Sajnálatos módon a hiánypótlás teljes körű teljesítése ellenére sem támogatták az igényünket.

Vis maior: Történt településünkön egy sajnálatos esemény is, a tavaszi nagy esőzések súlyosan károsították az eddig is rossz állapotban lévő sápi templom alatti partfalat, így vis maior igényt nyújtottunk be idén júliusban. Támogatási igényünk közel 108 millió Ft volt, amiből a belügyminiszter 77.850 ezer Ft-ot ítélt meg az Önkormányzat számára. A támogatásból előlegként 15 millió Ft-ot már megkaptunk.

Várossá válás: 2012. év elején a Közigazgatási és Igazságügyi Minisztérium tájékoztatása szerint a járási rendszer folyamatban lévő kialakítására való tekintettel nem javasolja a városi cím adományozását. Ennek ellenére egy képviselő-testületi határozat erejéig nyilatkoznunk kellett, hogy 2012-ben is szeretnénk Sülysáp várossá nyilvánítását kezdeményezni. Új dokumentáció összeállítására nem volt szükség. Az új pályázat benyújtásához az adatgyűjtés már folyamban van, azonban várjuk még a Képviselő-testület döntését az ügyben.
Pályázati szempontból az idei év termékenynek számít, mivel az általam kezelt pályázatok fele új pályázat, ebből pedig kettő Európai Unió által finanszírozott. 

A pályázatok kezelése, nyomon követése mellett idén egyre nagyobb hangsúlyt kap a digitális pályáztatásra való átállás bevezetése. Ennek első fázisában vagyunk, egyre több pályázat beadása vagy részben, vagy akár teljes egészében online módon történik. Ehhez sok esetben kapcsolódik előregisztráció, amihez szintén szükséges néhány dokumentáció benyújtása. A pályázatok eredménye is online kerül kihirdetésre, mely napi figyelését igényli az erre rendszeresített felületeknek. Ennek az útnak a kitaposása is munkánk része volt idén.

Beruházási feladatok

Az önkormányzati beruházási feladatok igen szerteágazók, úgy mint
· településfejlesztési és beruházási feladatok,
· útügyi és közlekedési igazgatással kapcsolatos feladatok (közútkezelői és tulajdonosi hozzájárulások),
· statisztika, illetve adatszolgáltatás készítése önkormányzati ingatlanokra, ingatlankataszteri adatok naprakészen vezetése
· előterjesztések, szerződések, levelek előkészítése,
· egyeztetések lebonyolítása, helyszíni bejárásokon való részvétel,
· önkormányzati ingatlanok, intézmények felügyelete,

· közműellátás figyelemmel kísérése.
Az idei évben az összes idetartozó ügyirat száma 326 db volt. Az ügyek döntő többségét a beruházási, fenntartási és engedélyezési ügyek teszik ki, melyek közül a legfontosabbak a következők voltak:
· Polgármesteri Hivatal akadálymentesítése,
· P+R parkolók fenntartási, üzemeltetési ügyei, éves beszámoló készítése,
· folyékony hulladéklerakó működési engedélyeztetése, éves beszámoló készítése,
· iparterület kialakítása (telekalakítás, erdőtelepítés engedélyeztetése, kivonási engedélyeztetés),
· műfüves futballpálya átadása,
· Rákóczi utcai telekhatár-rendezés, ajándékozási szerződések,
· két vízhálózat-bővítés engedélyeztetése (Szív utca és Határ utca),
· Szent István Általános Iskola tetőfelújítása,
· központi óvoda bővítésének engedélyeztetése és
· megkezdődött a csatornaberázás projektje is.
Az idei év elején számos egyeztetés után átvettük a megújult akadálymentes polgármesteri hivatalt. 
A bölcsödében elkészült a polikarbonát tetőfedés, melynek megrendelésében és kivitelezésében vettünk részt. 
A szőlősnyaralói P+R parkoló kialakításával kapcsolatban is több egyeztetés volt, de anyagi forrás hiányában egyelőre úgy tűnik, nem valósul meg. 
Felújítottuk a Wass Albert Művelődési Központ szakszerűtlen elektromos elosztó szekrényét. 
Elkészült a Szív utca és Határ utca vízhálózat-bővítése, melynek engedélyeztetését, kitűzését, és átadását bonyolítottuk. 
Idén is megversenyeztettük a villamosenergia-szolgáltatókat, és az MVM Partner adta ismételten a legjobb ajánlatot, a közvilágítás esetében sajnos még nem járt le a szerződésünk, így továbbra is az Elmib fog szolgáltatni. Új ledes közvilágítási lámpákat üzemeltetünk a Vasút utcában és az Ady Endre utcában. 
Az idei évtől szigorodtak a játszóterek üzemeltetés szabályi, ezért ennek üzemeltetése komoly adminisztrációval jár, és négyévente komoly anyagi költséget is fog jelenteni. 
Az ingatlanvagyon-kataszter negyedévente szükséges zárása igen nehezen ment, a problémát a műszaki, pénzügyi, valamint az adatot rögzítő személy összhangjának hiányában láttam, valamint könnyebbséget jelentene, ha a pénzügyi program kompatibilis lenne az ingatlankataszter programmal. 
Elékészült a polgármesteri hivatal melletti közparkunk; vízforgatójának kiépítését és díszkivilágítását intéztük. 
A beruházási ügyintéző munkája során több szolgáltatói és karbantartási szerződést felülvizsgált, és újabb árajánlatokat kérve kedvezőbb szerződéseket kötöttünk intézményeink ellátására és kötelező karbantartásaira. Ezzel csak idén 150.000 forintot spóroltunk. 
Megkezdődtek a járási hivatal kirendeltségével kapcsolatos ügyintézések, adatbekérések. 
Több intézményükkel kapcsolatban pályáztunk meg energetikai korszerűsítésre szóló forrást, melyből úgy tűnik, hogy legfeljebb egy-két nagyobb intézmény korszerűsítése valósulhat csak meg, a pályázati feltételek miatt. 
Jövőre a Magyar Közút Kht. tervezi az Úri út és a 3105-ös út felújítását, melyeket próbáltuk összhangba hozni a csatorna-felújítással. 

Az óvodabővítéssel kapcsolatos telekalakítási és építési engedélyezési eljárással kapcsolatos feladatokat intéztük.

A közútkezelői és tulajdonosi hozzájárulások iránti kérelmek száma csökkent, eddig idén 31 db volt. Útjainkkal, járdáinkkal kapcsolatos bejelentések általában telefonon érkeznek, melyek sajnos döntő többségében jogosak.

Szintén jelentős szerepet tölt be a Hivatal munkájában a bérlakásaink és intézményeink működése során fellépő műszaki problémák megoldása, fűtési rendszerének felügyelése és gázóra állásának folyamatos rögzítése.

Továbbá megemlíteném intézményeink, tűzvédelmi, érintésvédelmi villámvédelmi jegyzőkönyveinek érvényességének ellenőrzését, nyilvántartásának vezetését, tűzoltó készülékeink naprakész nyilvántartásának vezetését.

A környezetvédelmi felügyelőség szigorúan megköveteli talajvízfigyelő kútjaink vízmintavételét (P+R parkoló, rekultivált szilárdhulladék-lerakó, folyékony hulladéklerakó), melyről éves beszámolókat kell készíteni. 

Az év végén beázások miatt szükségessé vált a Szent István Általános Iskola tetőfelújítása is, melynek árajánlatainak bekérését, műszaki ellenőrzését valamint átvételét intézte Hivatalunk, műszaki ellenőrként pedig beruházási ügyintézőnk, aki időközben megszerezte az ehhez szükséges jogosultságot.

Polgári védelem

Polgári védelmi ügyben az év során több alkalommal tartott tájékoztatót a Monori Katasztrófavédelmi Kirendeltség, melyeken részt vettünk. Sülysáp vonatkozásában is készült ideiglenes veszély-elhárítási terv, melynek végleges jóváhagyására várunk, és akkor lehet átdolgozni a települési beosztó határozatokat is, illetve a Wass Albert Művelődési Központ vonatkozásában befogadási tervet is kellett már készíteni. 

Szemlejegyzőkönyvet kellett készíteni a település vízelvezető rendszerének állapotáról, és a közterületeken található veszélyes fákról. 

Adatlap került kitöltésre a település kockázatértékelésen alapuló katasztrófavédelmi osztályba sorolásához. 

November elején ún. morgatópróbát is kellett végezni a szirénák üzemképességének vizsgálata végett.

Intézményi ügyek, civil kapcsolatok

Az intézményirányítás területén éves szinten 82 db főszám és 265 db alszám keletkezett.

Bursa Hungarica Felsőoktatási ösztöndíjpályázattal kapcsolatos feladatok: Csatlakozási nyilatkozat elküldése, az elektronikus rendszerből kinyomtatott és aláírt pályázati adatlapok begyűjtése, környezettanulmányok készítése, az adatok elektronikus rendszerben történő ellenőrzése, bizottsági döntés rögzítése a rendszerben (augusztustól-decemberig folyamatos).  A pályázati ütemterv esedékes időszakára vonatkozó támogatási összegeinek kigyűjtése az utaláshoz - az aktuális A és B típusú támogatottak névsorát és havi támogatási összegeit, továbbá a B típusúnál az áthúzódó (3x10 hónapos időtartam) támogatásokat is - (évente két alkalommal: január és augusztus).
Civil szervezetek támogatásával kapcsolatos feladatok: a pályázatok elszámolásainak összegyűjtése, az új pályázatok elbírálásához kapcsolódó feladatok elvégzése, támogatási szerződések elkészítése, aláíratása, kiértesítések.

Intézményekkel kapcsolatos feladatok:

· Önkormányzati intézményekkel kapcsolattartás, (tanítás rendjéről értesítés, egyéb intézkedésekről tájékoztatás /pl. dologi kiadások zárolása stb./) (egész évben folyamatos)

· A szociális és gyermekellátást végző szervezetekről szóló statisztika elkészítése és megküldése a KSH részére (június)

· Nyári napközi igényének felmérése (szülők, iskolák), megszervezése (május-június)

· Körzeti orvosi és fogorvosi lakosságszám elküldése a KSH felé (március és október)

· Bölcsődei baleset ügyének kivizsgálása (október), 

· ÖNO ellenőrzésével kapcsolatos dokumentum megküldése (november-december) 

· Zlatovszki Péter munkahelyi balesetével kapcsolatos iratok megküldése OEP-nek, 

· TEIR (Váti) adatbázis használatával kapcsolatos oktatáson részvétel (november), 

· Szakértői vélemények begyűjtése (folyamatos), 

· Halmozottan hátrányos helyzetű tanulók létszámának jelentése az Oktatási Hivatal és a Kormányhivatal felé (évente október 31-ig), 

· Iskolatej számla leigazoltatása, megküldése a Jásztej Zrt.-nek (folyamatos), 

Foglalkoztatásügy

· Közfoglalkoztatással kapcsolatos ügyintézés, rövid és hosszú távú közfoglalkoztatás támogatására vonatkozó kérelmek benyújtása, munkaerőigény bejelentők küldése, közfoglalkoztatottak értesítése (telefonon-levélben), kitöltött közvetítő lapjainak megküldése a Munkaügyi Központ részére, havonta elszámolások elkészítése, foglalkozás-egészségügyi vizsgálattal kapcsolatos ügyintézés /szerződések, számlák/. (egész évben folyamatos, több turnusú közfoglalkoztatás, jelenleg 3 csapat dolgozik összesen 34 fővel, havi elszámolásukat minden hónap 12-éig kell elkészíteni és megküldeni a Munkaügyi Központ részére) Eredményként szeretném megemlíteni, hogy az idei évben sikerült minden foglalkoztatást helyettesítő támogatásban részesülőt munkához juttatnunk, sőt még olyanokat is (4 fő), akik önkormányzati ellátásra nem voltak jogosultak, csupán a Munkaügyi Központ regisztráltjai voltak. A közfoglalkoztatásban részesülők száma a tavalyi évhez képest nőtt, az ezzel kapcsolatos adminisztrációs munka mennyisége is kb. 35%-kal nőtt az idei évben. 

· Foglalkoztatási Adatbázis kezelése (foka adatbázis), változások nyilvántartása, (egész évben folyamatos, új kérelmek, a foglalkoztatást helyettesítő támogatás szüneteltetésének, megszüntetéseinek felvitele a rendszerbe)

· Közérdekű munkára ítéltek (büntetés végrehajtásos) ügyeinek intézése, munkahelyi nyilatkozatok megküldése a pártfogó részére, jelenléti ívek vezetése, a munkaelvégzésének jelentése a pártfogó részére (egész évben folyamatos)

· Közérdekű munkavégzés (szabálysértésből adódó) ügyeinek intézése, kijelölő lapok visszajuttatása a Munkaügyi Központnak, a ledolgozott munka nyilvántartása, jelenléti ív vezetése, a ledolgozásról értesítés küldése a Munkaügyi Központnak (egész évben folyamatos)

Humánerőforrás-gazdálkodás
Ellátott feladatkörök:

· Önkormányzati intézményvezetőkhöz kapcsolódó személyzeti és munkaügyi feladatok ellátása.
· A Polgármesteri Hivatal köztisztviselőihez, valamint az egyéb intézmények (Sülysáp Székhelyű Közös Fenntartású Családsegítő és Gyermekjóléti Szolgálat, Gólyahír Bölcsőde, Központi Konyha, Védőnői szolgálat, Háziorvosi Szolgálat, Gondozási Központ, Wass Albert Művelődési Központ) közalkalmazottaihoz kapcsolódó személyzeti és munkaügyi feladatok ellátása.

· Közfoglalkoztatásban résztvevő munkavállalókkal kapcsolatos munkaügyi feladatok ellátása.
A kezelt személyi anyagok száma közel 170.

Az idei évben 2 fő közalkalmazott (védőnői szolgálat 1 fő, MFÁI 1 fő) és 1 fő köztisztviselő kérte nyugdíjazását. Az ezzel kapcsolatos előkészítő feladatok szolgálati idő megállapítás majd ezt követően a nyugdíjazási kérelem előkészítése valamint a jogviszonyok megszüntetése.

2012-ben 1 fő intézményvezetői álláshely került meghirdetésre, mégpedig a SZIÁI igazgatói munkaköre, illetve 2 fő védőnői, 1 fő pénzügyi ügyintézői és 1 fő építésügyi ügyintézői álláshelyet pályáztattunk.
A közfoglalkoztatottak személyi anyagainak kezelése folyamatos, kéthavonta történnek 15-20 fős be- és kijelentések annak érdekében, hogy lehetőleg minden arra rászoruló meg tudja szerezni a 30 napos munkavégzéssel járó ellátási jogosultságot.
III. Hatósági Iroda

A Hatósági Iroda feladata az államigazgatási és önkormányzati hatósági ügyek (engedélyezések, kötelezések stb.) lefolytatása. Általánosságban elmondható, hogy az ügyiratok igazgatási területenkénti aránya jellemzően nem változott, ám legtöbb területen kis mértékű ügyszámnövekedés tapasztalható.

Anyakönyvi, népesség-nyilvántartási és hagyatéki ügyek

Helyben szülés évek óta nem történt. A házasságkötések száma nagyon alacsony, mindössze 13 pár kötött házasságot a településen, melyből 4 pár volt az, akinek első házasságkötése történt. A bíróságtól 11 pár válásáról érkezett értesítés.

A helyben anyakönyvezett halálesetek száma 133 fő, ebből 35 fő volt a helyi lakos. A születési, házassági anyakönyvben tett utólagos bejegyzések száma 132.

Házassági névviselési forma megváltoztatását 7 fő kérte. Egy részük válás után kérte vissza születési nevét, de előfordul a házasság fennállása alatti névviselési forma módosítása is. Családi vagy utónév változtatást 4 fő kért, melynek elbírálása a Közigazgatási és Igazságügyi Minisztérium Anyakönyvi Osztályán történt.

Születési, házassági, halotti anyakönyvi kivonat kiállítását (családi állapot igazolásához, nyugdíj ügyben, személyazonosító igazolvány ügyben, gondnokolt halála esetén) 65 esetben kérték. Ez évben már a személyazonosító igazolvány kiállításához és a nyugdíjügyekben kért anyakönyvi kivonatokért illetéket kellett fizetni. Nyugdíj ügyben az ügyfél kérheti annak hivatalból történő beszerzését, ebben az esetben azt a Nyugdíjfolyósító kéri meg hivatalunktól, mely illetékmentes. 

A honosítási kérelmek száma 35. Ebből 1 esetben kérték a hagyományos honosítást, mely elutasításra került, mivel a törvényi feltétek nem voltak meg. Egyszerűsített honosítás keretében 37 fő tett esküt. Ebből 19 fő külföldön él, akik csak a kérelem leadása és az eskü letétele miatt utaztak Sülysápra ismerősökhöz, rokonokhoz. Míg év elején a kérelem beadása és az eskü letétele között 5-6 hónap is eltelt, ez ma már 4 hónapon belül megtörténhet.  A napokban 3 fő okirata érkezett meg eskütételre. 2 fő valószínűleg csak január hónapban tudja letenni az esküt. 1 család 8 fővel az esküt a lakóhelye szerinti külképviseleten teszi le.

Hazai anyakönyvezést a külföldön történt anyakönyvi eseményekről (születés, házasságkötés) 43 fő kért.  

Anyakönyvi ügyekben 5 alkalommal kellett állampolgársági vizsgálatot kérni a Bevándorlási és Állampolgársági Hivataltól.

A házasságon kívül született gyermekek családi jogállásának rendezését 15 esetben kérték. 2 fő házasságon kívül született gyermek családi jogállásának rendezése folyamatban van.

Népesség-nyilvántartási ügyekben a lakcímbejelentések száma 541 fő. 

Folyamatos az érdeklődés a polgárok személyi adat- és lakcímnyilvántartásban tárolt saját adatokról, lakásába bejelentett személyekről.  A lakóhely érvénytelenítés lehetőségét (lakcím fiktíválás) 6 fő esetében kérték.

Igazolás az egy lakcímen élő személyekről (legtöbb esetben főiskolások, egyetemisták kérelme szociális támogatáshoz, tandíjmentességhez) 34 esetben került kiadásra.

Adatszolgáltatási kérelem 122 fő esetében volt, ennek 2/3 része a helyi szabálysértési eljárás lefolytatásához történt.

Hagyatéki eljárások száma 170, ebből póthagyatéki eljárás 25. A Földhivatali Információs Rendszer (Takarnet) elérhetősége nagy segítség az ingatlanok felkutatásában. 

A személyes megjelenésében egészségügyi okból akadályozott kérelmező állandó személyazonosító igazolvány kiadására irányuló kérelme hivatalunkban is kérhető, ezzel a lehetőséggel mindössze 2 fő esetében éltek. 

Időskorúak ellátása, szociális ellátások

Ápolási díj: Ápolási díjban részesülő személyek száma: 2012 évben 30 fő. Havi ápolási díj mértéke a költségvetési törvényben meghatározott alapösszeg ( 29.500.- Ft ) összegének 100 %- a, 26 kérelmező 2012. évben összesen:8.283.600.-Ft ápolási díjban részesült. Fokozott ápolási díj a költségvetési törvényben meghatározott alapösszeg (38.350.- Ft ) 130 %-a. 2012. évben 4 kérelmező részére 1.656.720.-Ft került kifizetésre, akiknek a törvényben előírt feltételeknek megfelelően alanyi jogon állapítottunk meg ápolási díjat. Ápolási díj megszüntetésére az ápolt elhalálozása, vagy ügyfél kérelmére 4 esetben történt.

Átmeneti segély: 2012. évben 123 fő részesült átmeneti segélyben, de vannak, akik több alkalommal nyújtottak be kérelmet, és kaptak alkalmanként 5.000.- Ft-ot, illetve 7.000.- Ft-ot. 2012. évben az átmeneti segélyek kapcsán 628.900.-Ft. került kifizetésre. 

Temetési segély: Temetési segélyt kapott 49 fő, összesen: 1.000.000.-Ft összegben. A 2012. évben köztemetésre 3 esetben került sor, összesen: 300.000.-Ft összegben.

Közgyógyellátás: Alanyi jogú közgyógyellátásra jogosító igazolványt 2012. évben 141 fő kapott. Normatív támogatással megállapított közgyógyellátásra jogosító igazolványok száma 2012. évben 44 db. A közgyógyellátásra való jogosultságot a jegyző a 2012. évben 34 fő részére állapította meg méltányosságból. 

Rendszeres szociális segély: Egészségkárosodottak rendszeres szociális segélyében 2012-ben 3 fő részesült, ebből 2 fő teljes összegű, 25.650.-Ft/hó, 1 fő pedig kiegészítő rendszeres szociális segélyben, 5.350.-Ft/hó részesült. 

Időskorúak járadéka: Időskorúak járadékát 2012. május hónapig 2 fő részére, júniustól 3 fő részére folyósítottunk, augusztustól 4 fő részére folyósítottunk összesen 976.125, -Ft összegben. Felülvizsgálata évente történik. 

Mozgáskorlátozottak közlekedési kedvezményei: 2012. évben közlekedési támogatás 20 fő részére került megállapításra és kifizetésre, 199.500.- Ft összegben. Szerzési támogatásra kérelmet nem nyújtottak be. 

Lakásfenntartási támogatás: 2012. évben 326 család részesült lakásfenntartási támogatásban, 15.552.600.-Ft összegben. A lakásfenntartási támogatásban részesülők száma folyamatosan nő, hiszen egyre több család megélhetése kerül veszélybe a közüzemi számlák kifizetése után. Ez az egyetlen olyan támogatási forma, amit egy évre lehet megállapítani és rendszeres pénzbeli támogatást nyújt. 

Tüdőszűrés: A községben 2012. május 4-től május 22-ig tartott a tüdőszűrés. A szűrővizsgálat Pest megye területén a Pest megyei ÁNTSZ vezetője által hozott határozat alapján nem kötelező, ezért külön értesítést a lakosság nem kapott.

Gyámügyi feladatok, gyermekellátás
 
2012. évben az ügyfélforgalom igen magas volt, mert amíg 2011. évben főszám és alszám együtt: 1646 db volt, addig a 2012. évben 1730 db írat került iktatásra. 

A védendő fogyasztói státuszt sok fogyasztó részére igazoltuk nyilvántartásunk alapján a közüzemi szolgáltatók felé. 

A rendkívüli gyermekvédelmi támogatást igénylők száma jelentősen nőtt, az előző évi főszám növekedett 58 igénylővel. Nőtt a rendszeres gyermekvédelmi kedvezményt igénylők száma 2011. évben 190 kérelem került benyújtásra, 2012. évben 218 főszámra iktatott írat keletkezett. A 2011. évhez képest jelentősen megnőtt az aktívkorúak ellátását igénylők száma, 2011. évben 95 főszám, a 2012. évben 146 főszám keletkezett.  A rendszeres szociális segélyben részesülők száma megközelítően azonos. 

A tankötelezettség elmulasztásával kapcsolatos ügyek és az iskoláztatási támogatás felfüggesztésével kapcsolatban indult eljárások száma szintén jelentősen növekedett, valamint 2012. évben két alkalommal jelentős törvényi változások is történtek. Gyámhatósági ügyben 2012. évben fellebbezést nem nyújtottak be.

Ellenőrzés, törvényességi felülvizsgálat a szociális és gyámügyi területen 2012. évben nem történt.  
Részletes adatok:
főszám
alszám
Rendszeres gyermekvédelmi kedvezmény: 
218
208


Rendkívüli gyermekvédelmi kedvezmény: 
87
246

Aktívkorúak ellátása: 
146
436

Étkezési térítési díjkedvezm. elszámolása:
1
4 

Óvodáztatási támogatás: 
16
55

Gondnoksági ügy: 
4
2

Átmeneti nevelési ügyek: 
5
7

Környezettanulmány más hatóságok megkeresésére: 
10
10

Védelembe vételi ügy: 
13
18 

Tankötelezettség elmulasztása, iskoláztatási tám. felfügg: 
36
170

Ideiglenes hatályú elhelyezési ügyek: 
4
4

Ingó és ingatlan vagyon leltár: 
4
5

Családba fogadási ügy, kapcsolattartás:
2
2

Adatkérés, statisztika:
5
8

Vagyoni ügy:
2
2

 

Szabálysértés

A 2011. évben szabálysértésben összesen 184 db főszámos iktatás történt, ez a 2012-es évben 40 db-ra csökkent. A csökkenésnek az volt az oka, hogy 2012. április 15-étől a szabálysértési feladatok elkerültek a jegyzőtől. Ezzel együtt természetesen a 2011-es évből több áthúzódó ügy is volt, így összesen közel 78 db ügyben kellett az idei évben döntést hozni. 

A 2012-ben megtett szabálysértési feljelentések jelentős részét – 26 db ügyiratot – a közoktatási törvényben meghatározott kötelezettség megszegése szabálysértése tette ki, ami ugrásszerű emelkedésnek mondható azért, mert ez 3,5 hónap alatt keletkezett, míg 2011-ben ugyanezen szabálysértés elkövetése miatt összesen 48 db ügy keletkezett.

Az ügyek száma nincs arányban az elkövetők számával, mert egy ügyben több személy, esetenként 2-3 személy is érintett lehet, akikre vonatkozóan sokszor eltérő döntéseket kell hozni. 

A tankötelezettséggel kapcsolatos problémák kisebb hányadának elkövetési jellemzője, hogy a gyermek teljes napokat, esetleg heteket hiányzik az iskolából. Ami inkább jellemző e területen, az az 1-2 órás hiányzások gyakori ismétlődése. Azonban itt kell megjegyezni azt is, hogy a szabálysértés elkövetésében aktív szerepet játszó diákok inkább a 14-18 éves korosztályból kerülnek ki.

2012-ben a kiszabott és hátralékos pénzbírságok összege 17 db ügyben 243.000.-Ft volt, mely pénzbírságok befizetésre, ledolgozásra kerültek. Jelenleg már csak 1 db ügyben nem fizették ki a 15.000.-Ft-os bírságot, mely ügy jelenleg végrehajtási szakaszban van.

A hozott döntésekkel kapcsolatosan panaszt nem, kifogást egy esetben nyújtottak be, amely ügy jelenleg a bíróságon van folyamatban.

Közösség ellenes magatartások ügyében eljárás
A szabálysértési feladatok helyi szintű megszűnését követően a Képviselő-testület – a helyi rendeletben meghatározott szabálysértéseket – 2012. május 31-tőlközösségellenes magatartássá minősítette, mellyel kapcsolatosan eddig 15 db eljárás indult. Ezek közül 9 ügyben elmarasztaló döntés született, 6 ügy pedig még jelenleg is folyamatban van.

Az ügyek többsége a gyomirtással kapcsolatos kötelezettségek megszegéséből adódott.

Birtokvédelem

A 2011-es évben a birtokvédelmi ügyek száma 13 db volt, melyhez képest a 2012. évben eddig 7 db birtokvédelmi kérelmet nyújtottak be. A lefolytatott eljárások során 5 db elutasító, 1 db helyt adó és 1 db részben helyt adó határozat született. A hozott határozatokkal szemben egy alkalommal éltek fellebbezéssel, amely alapján az ügy az illetékes bírósághoz továbbításra került.
Építéshatósági feladatok
2012. január 1-től 2012. december 5-ig terjedő időszakra vonatkozó adatok

	ügyfajta
	főszám (db)

	Építési engedély 
	42

	Használatbavételi engedély
	25

	Fennmaradási engedély
	8

	Bontási engedély
	4

	Hatósági bizonyítvány
	25

	Szakhatósági vélemény
	15

	Telekalakítás
	19

	Egyéb ügyek
	25

	Összesen:
	163


Ipari és kereskedelmi tevékenység, működési engedélyezés
A működési engedéllyel kapcsolatos ügyek (bejelentés-köteles kereskedelmi tevékenység, bejelentés, megszűnése, telephely engedély nyilvántartás) száma 61 volt (124 alszámmal).  

Környezetvédelem, növényvédelem, állattartás
· környezetvédelem: 2 főszám (4 alszám),
· növényekkel kapcsolatos ügyek (ültetés, fakivágás) 4  főszám (6 alszám),    
· állattartással kapcsolatos panaszok 10 főszám (42  alszám),

· méhek nyilvántartása 15 főszám (3 alszám), 

· kistermelők nyilvántartása 2 főszám.
Adó- és értékbizonyítvány kiadása

Hagyatéki, végrehajtási, vagyoni ügyben 153 főszám (157 alszám).
Közterület-használat
Építőanyag, alkalmi árusítás, mozgó árusítás, hangos hirdetés, plakát elhelyezés, mutatványos, cirkuszi tevékenység céljára kiadott engedélyek 15 főszám (17  alszám).
Közterület-felügyelet
A 2012. év első 11 hónapjának adatai:
	intézkedések
	figyelmeztetés
	Helyszín bírság
	Távollét helyszín birság
	feljelentés
	felszólítás
	ellenőrzés

	KRESZ
	3
	
	
	
	2
	Folyamatos

	Közterület használat
	7
	2

10E
	
	1
	4
	Folyamatos

	Szennyvíz
	5
	1

3E
	
	1
	
	Folyamatos

	Lakossági bejelentés
	7
	
	
	
	6
	35

	Hatósági közreműködés
	
	
	
	
	1
	17

	Ebtartás, veszélyeztetés kutyával
	2
	
	
	1
	
	12

	Állattartás
	5
	
	
	
	3
	Bejelentés alapján

	Gazos területek
	27
	
	
	6
	44
	116

	Útügy
	2
	
	
	
	1
	Folyamatos

	Köztisztaság
	36
	
	
	2
	43
	Folyamatos

	Média törvény
	4
	
	
	
	
	időszakos

	Vásári, piaci szabályok
	3
	
	
	
	
	48

	Tűzgyújtás
	23
	1

3E
	
	1
	
	Folyamatos

	Erdővédelem
	6
	
	
	1
	
	Folyamatos

	Piac díjbeszedés
	
	
	
	
	
	Folyamatos

	Ügyiratok
	29
	
	
	14
	123
	

	Összesen
	158
	4

16E
	
	27
	207
	  


IV. Adó- és Pénzügyi Iroda

Az Adó és Pénzügyi Iroda által ellátandó feladatokat a Polgármesteri Hivatal Szervezeti és Működési Szabályzata határozza meg. Főbb területek a pénzügyi az adóügyi, illetve a pályázatokkal kapcsolatos feladatok, valamint az önállóan működő intézmények gazdálkodási feladatinak ellátása.

Az iroda feladatait 7 fő létszámmal látja el, ebből 2 fő könyvelő, 2 fő adóügyi ügyintéző, 1 fő pénzügyi ügyintéző, 1 fő pénztáros, 1 fő irodavezető

A feladatok ellátása során úgy a törvényi mint a helyi jogszabályokat be kell tartani. A jogszabályi háttér igen széleskörű, ezért nagyon fontos azok naprakész ismerete.

A 2012-ben az államháztartásról szóló törvény változása miatt az önállóan működő intézmények, már nem az Önkormányzat költségvetésében mint „szakfeladat”, vagyis ellátandó feladat jelennek meg, hanem úgy a költségvetésük, mint az időszakos és egyéb beszámolójuk is önálló lett.

Sülysáp Nagyközség Önkormányzata tekintetében ez az jelenti, hogy 10 önálló intézmény könyvelése és elszámolása történik, 10 adatbázisban. Az adatbázisok kialakítása, az önálló bankszámlanyitás az év elején nem kis feladatot jelentett. A törvényi változások miatt a már érvényes szerződéseket is át kellett kötni, az adott intézményekre.

Pénzügyi területen ellátott feladatok:

· beérkezett számlák nyilvántartásba vétele 4293 db,
· kimenő számlák kiállítása, melynek nagy része az intézményi térítési díjak kiszámlázása teszi ki, ez 4950 db volt a beszámolási időszakig,
· napi feladat az átutalások előkészítése és utalása, ami szintén 10 banki felületet jelent, 10 hozzáférési kulccsal,
· banki kivonatok felszerelése, 

· analitikus nyilvántartás a lakbérekről, kölcsönökről, támogatásokról,
· a közüzemi számlák továbbszámlázása a bérlők felé,
· a kintlévőségek ellenőrzése, a fizetési felszólítások kiküldése,
· egyenlegközlő levelekre válaszok, illetve kifogásolások elkészítése,
· a pénztárak által kifizetett összeg közel 55.000 millió Ft volt ami, aminek nagy részét az Önkormányzat pénztára kezelt le, mivel innen történnek a segélyek kifizetése, illetve a közcélú foglalkoztatottak havi kifizetései is,
· cafetéria utalványok megrendelése, intézmények és dolgozók felé történő szétosztása, analitikus nyilvántartás vezetése,

· a nem rendszeres jövedelmek számfejtése, és feladása a KIR-ben (tiszteletdíjak, egyéb számfejtetések),
· intézményekkel való kapcsolattartás,
· minden hó 10-éig az utólagos kötött állami támogatások igénylésének feladása és elkészítése az ÖNEGM rendszerben (ápolási díj, lakásfenntartási támogatás, rendszeres szociális segély, időskorúak járadéka, óvodáztatási támogatás stb.),
· az önkormányzati mobilflottával kapcsolatos teendők ellátása (beszerzés, számlázás, nyilvántartás).
Könyvelés területén ellátott feladatok:

· a pénzügyi rendszerben rögzített tételek kontírozása, és könyvelése – bank, pénztár, és vegyes naplón, a tételek száma az adott időszakig 57.499 db volt,
· bérterhelések alapján adott szakfeladatra és intézményre történő könyvelés bér naplón, 

· banki kivonatok alapján a kiegyenlítések összevezetése (vevő és szállító),
· negyedévente jelentések elkészítése a MÁK felé, PM infó és mérlegjelentés,
· féléves és háromnegyedéves beszámoló feladása a KGR rendszerben, 

· az éves könyvvizsgálat során aktív részvét, adatszolgáltatás és egyéb teendők ellátása,
· a CT-EcoSTAT programban a törzsadatok kialakítása és felvitele, illetve a jogszabályi előírásoknak megfelelően ezek naprakészen tartása.
Adózás területén ellátott feladatok:

A feladatokat alapvetően a helyi adózásról szóló rendelet, illetve az adóigazgatási tevékenységgel kapcsolatos törvényi rendelkezések határozzák meg. A feladatellátás folyamatos munkát igényel:
· adószámlákkal kapcsolatos banki kivonatok felszerelése, a befizetések könyvelése az ÖNKADÓ rendszerben,
· negyedévente jelentések készítése a MÁK felé,
· a gépjármű változások átvezetése az átvett adatok alapján,
· május hónapban az iparűzési adóbevallások feldolgozása, könyvelése, a befizetések illetve túlfizetések rendezése igen nagy feladat,
· március és szeptember hónapban egyenlegközlők kiküldése, 

· a változásokról az adózók értesítése, fizetései felszólítások, és hátralékosok felszólítása, ezekkel kapcsolatosan 2013 db felszólítás került kiküldésre,
· az adók módjára történő behajtásokkal kapcsolatosan ügyfelek idézése, és a behajtás illetve a közmunkára történő átváltás ügyintézése, ami a beszámolási időszakig 323 db,
· az év során kiemelt fontosságot kapott az adókintlévőségek behajtása, mely során 165 db gépjármű kivonása történt meg, illetve a benyújtott inkasszók alapján 6.643 e Ft került behajtásra,
· a könyvelés részére a feladás elkészítése és egyeztetése,
· 27 db adóigazolás a vagyoni helyzetről,
· tévesen befizetett adók átvezetése egyik adónemről a másik adónemre, illetve a többlet befizetések visszautalása.
gépjárműadó  (átengedett központi adó)

                      adózók száma: 
2339 fő

                      adótárgy:         
3719 db    
iparűzési adó (helyi adó)
                       adózók száma:  
907 fő

építményadó  (helyi adó)

                       adózók száma 
2953 fő

                       adótárgy         
4291 db

telekadó (helyi adó)
                       adózók száma 
69 fő
                       adótárgy         
72 db

Az Iroda egyéb feladatai:

· költségvetés tervezésével kapcsolatos teendők az év első felében,
· beszámolók készítése (féléves, háromnegyedéves, éves),
· a folyamatos pénzellátás biztosítása, tartalékok lekötése,
· adatszolgáltatás a bankok, és egyéb szervek felé,
· normatíva igénylése, elszámolása,

· ellenőrzésekben való részvétel és adatszolgáltatás,
· ÁFA és egyéb bevallások elkészítése, ami jelenleg 8 intézményt takar, ebből van, aki havi és van, aki negyedéves bevalló,
· szerződések nyilvántartása, és kezelése,
· ingatlankataszterrel kapcsolatos adatszolgáltatás, és egyezőség ellenőrzése a főkönyv és analitikus nyilvántartás között,
· könyvvizsgálat során aktív közreműködés,
· a pénzügyi területet érintő bizottsági és képviselő-testületi anyagok előkészítése,
· pályázatokkal kapcsolatos elkülönített nyilvántartások vezetése, az elszámolásokban és ellenőrzésekben való részvétel,
· intézményekkel való kapcsolattartás,
· Faluszolga Kft. teljes körű könyvelése és bevallások elkészítése,
· Statisztikai adatszolgáltatások,
· szabályzatok elkészítése és aktualizálása,
· biztosításokkal kapcsolatos teendők ( nyilvántartás, kárbejelentés stb.),
· leltározással kapcsolatos feladatok és
· minden olyan ügylet, amely pénzmozgással jár, érinti az Iroda feladatkörét.
Jelenleg a közigazgatás átalakítása és az oktatási intézmények átadása ró nagy feladatot ránk. A költségvetés tervezésére vonatkozóan még csak néhány előzetes igényt lehetett benyújtani (óvoda, bölcsőde, szociális ellátás).

Sülysáp, 2012. december 12.

Tóth Krisztina s.k.

jegyző

